Jasenica (Negotin)

**Jasenica** je naselje u Srbiji u opštini Negotin u Borskom okrugu. Prema popisu iz 2002. bilo je 581 stanovnika (prema popisu iz 1991. bilo je 772 stanovnika).

## Demografija
U naselju Jasenica živi 489 punoletnih stanovnika, a prosečna starost stanovništva iznosi 47,6 godina (46,1 kod muškaraca i 49,1 kod žena). U naselju ima 172 domaćinstva, a prosečan broj članova po domaćinstvu je 3,38.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Podaci preuzeti iz Istorijskog arhiva Negotin
Jasenica je ratarsko-stočarsko seosko naselje zbijenog tipa udaljeno 10&nbsp;km severozapadno od Negotina. Smešteno je na prosečno 180 metara nadmorske visine, na dolinskoj strani Jaseničke reke, desne pritoke Dunava. Severna geografska širina naselja je 44o 15’ 00”, istočna geografska dužina 22o 25’ 58”, a površina atara 2.746 hektara. Do ovog naselja se može stići direktnim asfaltnim putem od Negotina. 
Pretpostavlja se da naziv naselja potiče iz Šumadijskog kraja - Jasenica, iz koga su se doselili osnivači naselja. Prvo naselje je bilo formirano na mestu zvanom Staro Selište (gde se danas nalaze Štubičke pivnice), zatim na mestu Selište pored Jaseničke reke, da bi potom (zbog stradanja od poplave) bilo premešteno na današnju lokaciju. Kroz istoriju se pominje više puta: 1530. godine (sa 30 kuća), 1736. pod imenom Esenica, 1784. kao Jasenicza, 1846. godine (sa 113 kuća) i 1866. godine (sa 154 kuće). Današnje naselje je podeljeno na dve glavne fizionomske celine koje su seoskim potokom odvojene na Severnu i Južnu stranu. Nakon Prvog svetskog rata u Jasenici su živele sledeće porodice: Curkići (slava sv. Trifun), Perunkići i Radići (slava sv. Andreja), Buklijačići (slava sv. Andreja), Jankulovići i Gušačići (slava Đurđevdan), Belobrečići (slava sv. Jovan), Kupiničići (slava sv. Jovan), Beljići (slava Đurđevdan), Jelkići (slava sv. Jovan), Palarčići (slava Jovan), Matići, Najdanovići i Krivuljčevići (slava Đurđevdan), Inđići (slava sv. Vasilije), Karadžići (slava sv. Jovan), Bogdančići (slava sv. Nikola), Dujkići (slava Petkovica), Miljkovići (slava Đurđevdan), Ristići (slava Petkovica), Milosavljevići (slava sv. Petka Paraskeva), Milići (slava sv. Trifun), Stojanovići (slava Đurđevdan), Tomići (slava Đurđevdan), Mijajlovići (slava sv. Andreja), Perišići (slava sv. Arhanđeo) i Đorđevići (slava sv. Nikola). 
Pravoslavna crkva Vaznesenja Gospodnjeg, čiji dan je crkvena slava i zavetina naselja, podignuta je 1895. godine. 
Stanovništvo naselja je srpsko, pravoslavno i uglavnom se bavi ratarstvom, stočarstvom i vinogradarstvom.
Godine 1921. Jasenica je imala 246 kuća i 1.230 stanovnika, 1948 – 261 kuću i 1.149 stanovnika, a 2002. godine 225 kuća i 577 stanovnika.
Osnovna škola u naselju postoji od 1871. godine. Školske 2006/2007. godine imala je 20 učenika.
Zemljoradnička zadruga u Jasenici osnovana je 1930. godine, zadružni Dom je počeo da se gradi 1948. godine, a elektrifikacija naselja urađena 1956. godine. Asfaltni put naselje dobija 1975, a telefonske veze sa svetom 1981. godine.

----
Podatke o naseljima sakupio MIODRAG VELOJIĆ, dipl. geograf
radnik Istorijskog arhiva Negotin

----

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)